In nomine sanctæ et individuæ Trinitatis, amen. Ego Hugo, Dei gratia Senonensis æcclesiæ archiepiscopus, notum omnibus esse volo et presentibus et futuris quum controversia erat inter ecclesiam Sancti-Johannis Evangelistæ Senonensis et Salonem, vicecomitem Senonensem, super quibusdam rebus quas ipsa ecclesia reclamabat adversus eum. Calumpniabatur enim predicta ecclesia quod duas in anno piscationes habere debebat in stagno de Villaterrici, sufficientes toti conventui ad duas refectiones in refectorio. Reclamabat etiam medietatem molendini qui est in eodem stagno, et medietatem hospitum qui habitant extra haias de Villaterrici; medietatem etiam terræ arabilis que est secus idem stagnum et medietatem nemoris ibidem adjacentis. Hæc omnia reclamabat et calumpniabatur predicta ecclesia adversus eundem vicecomitem. Sed, Deo miserante, tandem ante nos et per nos hac pacis compositione inter se convenerunt. Abbas itaque ejusdem ecclesie, Gillebertus, hec omnia unde querela erat, vicecomiti et heredibus suis in pace dimisit. Similiter et vicecomes, pauctionem quam inter se et ecclesiam in aqua de Lixi primitus habebatur, eidem ecclesie dereliquit et quietam clamavit. Vicecomes autem, pro hujus beneficii recompensatione, laudantibus et volentibus filiis ejus, Guarino et Burchardo, concessit et dedit predictæ ecclesie Sancti-Johannis, ipse et heredes sui post eum, XVIII sextarios annonæ in granchia sua de Nantolio, IX quidem frumenti et IX tremesagii, ad mensuram quæ cursoria est et communis in eadem villa ad vendendum et emendum, persolutos singulis annis ad festum Sancti-Remigii. Actum est Senonis, publice, per manum nostram, anno Incarnationis Mº Cº Lº VIIIº; pontificatus autem nostri XVIº; adsistentibus in presentia nostra quibusdam religiosis abbatibus et ecclesie nostre quibusdam de personis atque canonicis, et aliis multis, quorum nomina ad rei veritatem et testimonium subscribi fecimus: Guarnerius, abbas Castrinantonis; Stephanus, abbas Sancti-Remigii Senonensis; Simon, thesaurarius; Odo, decanus; Matheus, precentor; Manasses, frater ipsius vicecomitis, canonicus ecclesie nostre et Trecensis archidiaconus; Teo, canonicus; Fromundus, capellanus, canonicus Beatæ-Mariæ; Gaufridus, canonicus; Salo, miles; Gillasius de Curteniaco; Henricus, gener ejus; Iterius de Malo-Nido; Henricus de Sancto-Remigio. Ut autem firmum hoc et inconcussum perpetuo maneret, ex postulatione utriusque partis, sigilli nostri impressione fecimus roborari. Fromundus notarius scripsit.